[]

ส่วนที่ 1

ข้อมูลสรุป (Executive Summary)

  บริษัท เชอร์วู้ด เคมิคอล จำกัด มหาชน (“บริษัทฯ”)
  ประกอบธุรกิจผลิตและจำหน่ายเคมีภัณฑ์ที่ใช้ในบ้านเรือน ในอุตสาหกรรม สาธารณสุขชุมชน
  และเคมีภัณฑ์เพื่อการเกษตรกรรม ก่อตั้งขึ้นเมื่อวันที่ 1 ธันวาคม 2538 ด้วยทุนจดทะเบียน 30
  ล้านบาท โดยกลุ่มบริษัท ทีโอเอ เพ้นท์ (ประเทศไทย) จำกัด
  ซึ่งประมูลซื้อธุรกิจเคมีเคหะภัณฑ์บางส่วนจากบริษัทเชลล์แห่งประเทศไทย
  ประกอบด้วยกลุ่มผลิตภัณฑ์ป้องกันและกำจัดปลวกเชลล์ไดร้ท์ (Shelldrite)
  ผลิตภัณฑ์ทำความสะอาดอเนกประสงค์ทีโพล์ (Teepol) แชมพูสุนัขเชนการ์ด (Chaingard)
  กลุ่มสารกำจัดแมลงสาธารณสุขชุมชนวาโปน่า (Vapona)
  และน้ำยาฉีดหรือแช่รักษาเนื้อไม้ดีวาเทิร์น (Devatern) บริษัทฯ
  เริ่มรับโอนกิจการและดำเนินธุรกิจตั้งแต่เดือนมิถุนายน 2539
  โดยมีทีมงานเคมีเคหะภัณฑ์ของบริษัทเชลล์แห่งประเทศไทยเป็นผู้บริหารและต่อมาได้เข้าร่วมเป็นผู้ถือหุ้น
  ในช่วงปี 2544 บริษัทฯ ได้เริ่มแผนงานการเปลี่ยนเครื่องหมายการค้าของผลิตภัณฑ์
  “เชลล์ไดร้ท์” เป็น “เชนไดร้ท์” เมื่อสิทธิการใช้เครื่องหมายการค้าเชลล์ไดร้ท์สิ้นสุดลง
  ต่อมาเมื่อธุรกิจขยายตัวขึ้นบริษัทฯ ได้ดำเนินการเพิ่มทุนจดทะเบียนเป็น 60 ล้านบาท และ 120
  ล้านบาทตามลำดับ และ เมื่อวันที่ 9 เมษายน 2547 บริษัทฯ
  ได้จดทะเบียนแปรสภาพเป็นบริษัทมหาชนจำกัด และเพิ่มทุนจดทะเบียนจาก 120 ล้านบาท เป็น
  150 ล้านบาท โดยการนำหุ้นสามัญใหม่เสนอขายให้กับประชาชนทั่วไปพร้อมกับนำบริษัทฯ
  เข้าจดทะเบียนในตลาดหลักทรัพย์ใหม่
  และเริ่มทําการซื้อขายหุ้นสามัญเพิ่มทุนในตลาดหลักทรัพย์แห่งประเทศไทย เมื่อวันที่ 18 ตุลาคม
  2547

ปัจจุบันบริษัทฯ มีผลิตภัณฑ์วางจำหน่ายอยู่มากกว่า0 100 ผลิตภัณฑ์ ภายใต้ 70
เครื่องหมายการค้าจดทะเบียน ซึ่งแบ่งตามการใช้โดยผู้บริโภคได้เป็น 4 กลุ่ม ดังนี้

1.  ผลิตภัณฑ์รักษาเนื้อไม้ (Wood Preservatives) ใช้ทาไม้ป้องกันปลวก มอด และแมลงอื่นๆ
    ที่เจาะทำลายไม้ รวมทั้งรักษาเนื้อไม้จากเชื้อราทำลายไม้

2.  ผลิตภัณฑ์ป้องกันและกำจัดแมลง (Insecticides) ใช้ป้องกันและกำจัดแมลงต่างๆ
    ทั้งในบ้านเรือนและในสาธารณสุขชุมชน

3.  ผลิตภัณฑ์ทำความสะอาด (Sanitary and Cleanser) ใช้ทำความสะอาดอเนกประสงค์
    รวมถึง น้ำยาล้างจานชาม เจลล้างมือแบบไม่ต้องใช้น้ำ ผลิตภัณฑ์เพื่อสุขอนามัยของสุนัข
    แชมพูขจัดเหา และผลิตภัณฑ์ฆ่าเชื้อและกำจัดกลิ่น

4.  ผลิตภัณฑ์อื่น มีอยู่หลายประเภทคือ ผลิตภัณฑ์เคมีเกษตร เช่น สารจับเปียกใบ น้ำมันกำจัดเพลี้ย
    และสเปรย์หล่อลื่นอเนกประสงค์ เป็นต้น และผลิตภัณฑ์ที่เป็นผู้แทนจำหน่ายโดยเป็นผู้นำเข้าเช่น
    เหยื่อพิษสำเร็จรูปสำหรับกำจัดหนู และเหยื่อพิษสำหรับกำจัดแมลงสาบ

ในปี 2548 ภาวะการแข่งขันยังคงรุนแรงดังเช่นทุกปีที่ผ่านมา
โดยเฉพาะการแข่งขันในห้างสรรพสินค้าและไฮเปอร์มาร์เก็ต เช่น แมคโคร โลตัส บิ๊กซี
ที่จัดรายการลดราคาสินค้าตลอดทั้งปี
นอกจากนี้ตลาดสินค้าอุปโภคยังมีภาวะการบริหารงานที่ยากลำบากเนื่องจากภาวะราคาน้ำมันที่คงตัวอยู่ในระดับสูงมาอย่างต่อเนื่อง
ทำให้ผู้บริโภคมีความสามารถในการใช้จ่ายเพื่อซื้อสินค้าอุปโภคลดน้อยลง ยิ่งไปกว่านั้นบริษัทฯ
ยังต้องเผชิญกับภาวะต้นทุนสินค้าที่เพิ่มขึ้นเนื่องจากราคาของวัตถุดิบหลายตัวมีราคาสูงขึ้นตามภาวะการขึ้นลงของราคาน้ำมันทำให้บริษัทฯ
มีความสามารถในการทำกำไรได้น้อยลง
อย่างไรก็ตามการเพิ่มการกระจายสินค้าในภูมิภาคที่เริ่มทำกันได้อย่างเต็มที่ในปี 2548
และจะมีการขยายตัวอย่างต่อเนื่องในปี 2549
บวกกับการออกผลิตภัณฑ์ใหม่ในหมวดสเปรย์กำจัดแมลงจะช่วยเพิ่มยอดขายขึ้นมาได้

บริษัทฯ มีความเสี่ยงที่สำคัญๆ ได้แก่ ความเสี่ยงที่เกิดจากการพึ่งพาผู้แทนจำหน่ายรายใหญ่
ความเสี่ยงด้านความผันผวนของราคาวัตถุดิบ ความเสี่ยงจากการเปลี่ยนแปลงอัตราแลกเปลี่ยน
และความเสี่ยงจากการเข้ามาของผู้ประกอบการรายใหม่และการแข่งขันที่เพิ่มขึ้น
ซึ่งสามารถอ่านรายละเอียดความเสี่ยงทั้งหมดได้ที่หัวข้อ ปัจจัยเสี่ยง ส่วนที่ 2.1 หน้า 6

ปัจจุบันบริษัทฯ มีโรงงานที่นิคมอุตสาหกรรมเวลโกรว์ ในปี 2548 มีกำลังผลิตประมาณ 7.8
ล้านลิตรต่อปี บริษัทฯ
มีเป้าหมายการดำเนินธุรกิจของบริษัทที่จะผลิตและพัฒนาผลิตภัณฑ์ที่มีคุณภาพสูงแก่ผู้บริโภคอย่างต่อเนื่อง
ด้วยระบบการดำเนินงานที่มีประสิทธิภาพ ซึ่งมีการรับรองโดยระบบมาตรฐานสากล ISO 9001
ระบบการจัดการสิ่งแวดล้อม ISO 14001
และระบบการผลิตตามหลักเกณฑ์ที่ดีในการผลิตวัตถุอันตราย (GMP)

ผลประกอบการสำหรับปี 2548 บริษัทฯ มีรายได้จากการขาย 545 ล้านบาท
สูงกว่ารายได้จากการขายในปี 2547 ร้อยละ 2.8
เนื่องจากการกระจายสินค้าในเขตการขายต่างจังหวัดได้ดีขึ้นในปี 2548 ทว่าบริษัทฯ
ยังต้องเผชิญกับภาวะต้นทุนสินค้าที่เพิ่มขึ้นเนื่องจากราคาของวัตถุดิบหลายตัวที่มีราคาสูงขึ้นตามภาวะการขึ้นลงของราคาน้ำมัน
ในขณะที่ภาวะตลาดไม่เอื้ออำนวยให้บริษัทฯ สามารถปรับราคาได้มากนักทำให้บริษัทฯ
มีความสามารถในการทำกำไรขั้นต้นได้น้อยลงเป็นร้อยละ 29.96 จากร้อยละ 37.15 ในปี 2547
ค่าใช้จ่ายในการขายและบริหารจำนวน 107.87 ล้านบาท เพิ่มสูงขึ้นจากปีก่อน 3.54 ล้านบาท
หรือร้อยละ 0.03
เนื่องจากการขนส่งจากโรงงานไปยังผู้แทนจำหน่ายของบริษัทในเขตการขายต่างจังหวัดที่เพิ่มขึ้น
บริษัทฯ มีกำไรก่อนดอกเบี้ยและภาษีเท่ากับ 56.32 ล้านบาท ลดลงจากปีก่อน 36.76 ล้านบาท
และมีกำไรสุทธิเท่ากับ 44.25 ล้านบาท ลดลงจากปีก่อน 18.75 ล้านบาท เมื่อเทียบกับ 63
ล้านบาท ในปี 2547 ณ วันที่ 31 ธันวาคม 2548 บริษัทมีสินทรัพย์รวม 451.89 ล้านบาท
หนี้สินรวม 157.49 ล้านบาท และส่วนของผู้ถือหุ้นรวม 294.39 ล้านบาท